IRPC งบฯไตรมาส 3 เกินคาด! พลิกกำไร 1.55 พันลบ. รับ Stock Gain ทะลัก!
IRPC งบฯไตรมาส 3 เกินคาด! พลิกกำไร 1.55 พันลบ. รับ Stock Gain ทะลัก!
9 พ.ย. 2563

บริษัท ไออาร์พีซี จำกัด (มหาชน)  หรือ IRPC รายงานผลการดำเนินงานไตรมาส 3/63 สิ้นสุดวันที่ 30 ก.ย.63 ดังนี้

โดยในไตรมาส 3 ปี 2563 บริษัทฯ มีรายได้จากการขายสุทธิ 37,671 ล้านบาท เพิ่มขึ้นร้อยละ 24 เมื่อเทียบกับไตรมาส 2 ปี 2563 จากราคาขายเพิ่มขึ้นร้อยละ 18 ตามราคาน้ำมันดิบที่ปรับตัวเพิ่มขึ้น และปริมาณขายเพิ่มขึ้นร้อยละ6 โดยโรงกลั่นน้ำมันมันมีอัตราการกลั่นอยู่ที่ 195,000 บาร์เรลต่อวัน เพิ่มขึ้นร้อยละ 4
บริษัทฯ มีกำไรขั้นต้นจากการผลิตตามราคาตลาด (Market GIM) อยู่ที่ 4,937 ล้านบาท (8.74 เหรียญสหรัฐฯ ต่อบาร์เรล) เพิ่มขึ้นร้อยละ 6 โดยมีสาเหตุหลักจากส่วนต่างราคาผลิตภัณฑ์กลุ่มปิโตรเคมีปรับตัวสูงขึ้น โดยเฉพาะผลิตภัณฑ์กลุ่มสไตรีนิคส์ อาทิ ผลิตภัณฑ์ ABS ซึ่งได้รับปัจจัยสนับสนุนจากความต้องการสินค้าจากประเทศจีนปรับตัวสูงขึ้น
ขณะที่ต้นทุน crude premium ปรับตัวสูงขึ้นประกอบกับส่วนต่างราคากลุ่มปิโตรเลียมส่วนใหญ่ยังคงถูกกดดันอย่างต่อเนื่องจากผลกระทบของการแพร่ระบาดของCOVID-19
ในไตรมาส 3/63 ราคาน้ำมันดิบโดยเฉลี่ยปรับตัวสูงขึ้นเมื่อเทียบกับไตรมาสก่อน จากความร่วมมือในการลดกำลังการผลิตของกลุ่มผู้ผลิตในโอเปกและนอกกลุ่มโอเปก รวมถึงความต้องการบริโภคน้ำมันปรับตัวเพิ่มขึ้นจากการผ่อนคลายมาตรการควบคุมการแพร่ระบาดของ COVID-19 ทำให้บริษัทฯ มีกำไรจากสต๊อกน้ำมันสุทธิรวม 3,770 ล้านบาท หรือ 6.67 เหรียญสหรัฐฯ ต่อบาร์เรล ประกอบด้วย กำไรจากสต๊อกน้ำมัน 2,752 ล้านบาท และ Realized Oil Hedging Gain 1,018 ล้านบาท ปรับตัวเพิ่มขึ้น 3,681 ล้านบาท ส่งผลให้บริษัทฯ มีกำไรขั้นต้นจากการผลิตทางบัญชี(Accounting GIM) จำนวน 8,707 ล้านบาท หรือ 15.41 เหรียญสหรัฐฯ ต่อบาร์เรล เพิ่มขึ้น 3,949 ล้านบาท หรือร้อยละ 83
ด้านค่าใช้จ่ายดำเนินงานมีจำนวน 3,120 ล้านบาท ลดลงร้อยละ 10 ส่วนใหญ่ลดลงจากค่าซ่อมบำรุง ส่งผลให้บริษัทฯ มีกำไรก่อนดอกเบี้ย ภาษีและค่าเสื่อมราคา (EBITDA) จำนวน 5,843 ล้านบาท เพิ่มขึ้น 4,338 ล้านบาท บริษัทฯ มีต้นทุนทางการเงินสุทธิจำนวน 454 ล้านบาท ใกล้เคียงกับไตรมาสก่อน และมีขาดทุนจากอัตราแลกเปลี่ยนของเงินกู้สกุลเงินเหรียญสหรัฐฯ จำนวน 129 ล้านบาท จากการที่ค่าเงินบาทอ่อนค่า เทียบกับไตรมาสก่อนที่มีกำไร 353 ล้านบาท และมีขาดทุนจากการบริหารความเสี่ยงน้ำมันที่ยังไม่เกิดขึ้นจริงจำนวน 1,134 ล้านบาท เมื่อเทียบกับไตรมาสก่อนที่มีกำไรที่ยังไม่เกิดขึ้นจริงจำนวน 359 ล้านบาท
ขณะที่มีการบันทึกกำไรจากการลงทุนจำนวน 95 ล้านบาท เพิ่มขึ้นร้อยละ 40 โดยบริษัทฯ มีภาษีเงินได้ 366 ล้านบาท เทียบกับไตรมาสก่อนมีเครดิตภาษีเงินได้ 39 ล้านบาท ส่งผลให้ผลการดำเนินงานในไตรมาส 3/2563 มีกำไรสุทธิ 1,556 ล้านบาท เทียบกับไตรมาสก่อนมีผลขาดทุนสุทธิ 411 ล้านบาท กำไรเพิ่มขึ้นร้อยละ 479